Folketing
2000-04-13

Jeg føler trang til at sige yderligere en ting om bødestørrelser, nemlig specifikt om dette, at mindrebemidlede kan slippe billigere. Det er jeg jo i masser af sammenhænge, som de fleste andre, en stor ven af, men jeg er knap så sikker på, at det er rimeligt på det her område. Det er klart, at det er de brede skuldre eller de tykke tegnedrenge, der skal bære de større byrder, ja. Det må vi så gøre over skatten og andre former for samfundsregulering, men jeg skal erindre om, at en mindrebemidlet persons liv er altså lige så vigtigt som en velhavendes liv. Der er absolut ingen forskel. Og derfor er det nødvendigt at sige til de økonomisk svagere, at her er der altså ingen rabat. Der kan være rabat på mange områder, men der er ikke rabat for at bringe sit eget liv i fare, bringe andres liv i fare eller »blot« dette, at man f.eks. kører uden cykellygte i mørke.